3 vas oor hulle glo onwettig visvang | Netwerk24
27 Julie 2021 17:15
Die Kaapstad-metro se mariene- en omgewingseenheid het die mans, wat almal van Macassar is, in hegtenis geneem. Die beskermingsgebied val onder die beheer van die metro.
Twee van die verdagtes is 31 jaar oud en die derde een is 29 jaar oud. Hulle is na bewering in besit betrap van galjoen, harder, steenbras en baardman.
Die galjoen, harder, steenbras en baardman wat Maandag by verdagtes in Valsbaai gevind is. Foto: Verskaf
Luidens 'n verklaring was van die visse ondergewig.
Daar is ook op visvangtoerusting beslag gelê.
In nog 'n voorval het die mariene- en omgewingseenheid, saam met natuurbewaarders van die Tafelberg Nasionale Park, Sondag tydens 'n roetinepatrollie afgekom op mense wat glo besig was om kreef in 'n boot te laai.
Die boot was in die beskermde gebied tussen Houtbaai en Kommetjie net onder Chapmanspiek. Toe die verdagtes die beamptes gewaar, het hulle na bewering die kreef oorboord gegooi en in die rigting van die Houtbaaihawe gevlug.
Die boot waarop beamptes in die Houtbaaihawe beslag gelê het. Foto: Verskaf
Die beamptes het agter hulle aan gejaag tot in die hawe, waar die verdagtes van die boot gespring en te voet deur die parkeerterrein gevlug het.
Die beamptes het beslag gelê op die boot, wat nog geluier het, en ook op etlike suurstoftenks in die boot. Hulle het die boot oor die water na Simonstad gesleep.